ASW ปักเป้าปี 66 โกยรายได้ 7.2 พันลบ. ลุยเปิดตัวคอนโด-บ้านเดี่ยวต่อเนื่อง
ASW เดินหน้าไตรมาส 4/65 เปิดโครงการใหม่ 2 โครงการ มูลค่า 1.2 พันลบ. ตุนแบ็กล็อก 1.3 หมื่นลบ. ทยอยรับรู้รายได้ถึงปี 67 ปักเป้าปี 66 โกยรายได้ 7.2 พันลบ. เดินหน้าเปิดตัวคอนโด-บ้านเดี่ยวเพิ่ม
ASW เดินหน้าไตรมาส 4/65 เปิดโครงการใหม่ 2 โครงการ มูลค่า 1.2 พันลบ. ปักเป้าปี 66 โกยรายได้ 7.2 พันลบ. เดินหน้าเปิดตัวคอนโด-บ้านเดี่ยวเพิ่ม
17 พ.ย. 2565

นายกรมเชษฐ์  วิพันธ์พงษ์ ประธานเจ้าหน้าที่บริหาร บริษัท แอสเซทไวส์ จำกัด (มหาชน) หรือ ASW เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย (ตลท.) วันที่ 15 พ.ย. 65 ว่า ปัจจุบันบริษัทฯ มีโครงการทั้งสิ้น 45 โครงการ มูลค่าโครงการรวม 48,050 ล้านบาท
สำหรับในปี 2565 บริษัทฯ มีแผนการเปิดตัวโครงการใหม่ 8 โครงการ มูลค่ารวม 10,700 ล้านบาท โดยช่วงที่แผนมาเปิดตัวไปแล้ว 6 โครงการ และในไตรมาส 4/65 มีแผนจะเปิดตัว 2 โครงการ มูลค่าโครงการรวม 1,200 ล้านบาท ประกอบด้วย 1. โครงการแนวราบ ESTA รังสิต คลอง 2 มูลค่าโครงการ 680 ล้านบาท และ 2. โครงการ KAVE ยูนิเวิร์ส บางแสน มูลค่าโครงการ 520 ล้านบาท บนทำเลบางแสนใกล้มหาวิทยาลัยบูรพา และมองว่ามีโอกาสเปิดเพิ่มอีก 1 โครงการในบริเวณใกล้เคียงมหาวิทยาลัยบูรพา
ขณะที่แผนการดำเนินการ 3-5 ปี (ปี 65-69) ตั้งเป้าหมายการเติบโตปีละ 20% โดยตั้งเป้ารายได้ปี 65 ที่ระดับ 6,000 ล้านบาท และมั่นใจว่าในปี 66 จะมีรายได้เข้าเป้าที่ 7,200 ล้านบาท หลังเปิดตัวโครงการที่จะก่อสร้างแล้วเสร็จภายในปี 66 มูลค่าโครงการรวม 23,830 ล้านบาท แบ่งเป็น โครงการคอนมิเนียม มูลค่าโครงการรวม 14,450 ล้านบาท และโครงการแนวราบ มูลค่าโครงการรวม 9,380 ล้านบาท
นายปัญญา นันทกิจตระกูร ประธานเจ้าหน้าที่สายงานบัญชีและการเงิน ASW ผลประกอบการงวดไตรมาส 3/65 มียอด Presales อยู่ที่ 5,122 ล้านบาท เพิ่มขึ้น 202% เมื่อเทียบจากช่วงเดียวกันของปีก่อน ส่วนรายได้รวม 1,047 ล้านบาท ลดลง 8% เมื่อเทียบจากช่วงเดียวกันของปีก่อน และมีกำไรสุทธิ 191 ล้านบาท เพิ่มขึ้น 22% เมื่อเทียบจากปีก่อน
สำหรับโครงสร้างรายได้ในช่วงไตรมาส 3/65 แบ่งเป็นรายได้จากอสังหาริมทรัพย์ 75% รายได้จากการขายเงินลงทุน 13% รายได้จากการรับจ้างบริหารงาน 8% และรายได้อื่น 4%
ส่วนงวด 9 เดือนปี 65 มียอด Presales อยู่ที่ 13,104 ล้านบาท เพิ่มขึ้น 115% เมื่อเทียบจากช่วงเดียวกันของปีก่อน ส่วนรายได้รวม 3,935 ล้านบาท เพิ่มขึ้น 12% เมื่อเทียบจากช่วงเดียวกันของปีก่อน และมีกำไรสุทธิ 689 ล้านบาท ลดลง 6% เมื่อเทียบจากปีก่อน
โดยปัจจุบันบริษัทมีมูลค่างานในมือ (Backlog) รวม 12,935 ล้านบาท ทยอยรับรู้รายได้ในปี 65 ประมาณ 3,695 ล้านบาท และรับรู้รายได้ในปี 66-67 ราว 9,240 ล้านบาท แบ่งเป็นโครงการร่วมทุน (JV Project) มูลค่า 2,185 ล้านบาท และโครงการที่ไม่ได้ร่วมทุน (Non JV) มูลค่า 7,055 ล้านบาท